راولپنڈی : مسلم لیگ (ن) پنجاب نا صدر و وزیرداخلہ رانا ثناء اللہ پارینے کہ عمرانی ٹولی گدرینگوک آ 7 تُو آن جہد کننگ اٹی ءِ کہ ملک ڈیفالٹ مرے۔ پاکستان مسلم لیگ (ن) کوشست کننگ اٹی ءِ کہ پاکستان دا تنکی تیان پیش تمے و ہراتم ہم وخت بس مسلم لیگ (ن) و نواز شریف ملک ءِ تنکی تیان کشانے۔ یک شنبے نادے راولپنڈی ٹی مسلم لیگ (ن) نا تنظیمی کنونشن آن تران کرسا وزیرداخلہ رانا ثناء اللہ پارے کہ شیخ رشید پاریکہ کہ مسلم لیگ (ن) گچین کاری تیان نرنگ اٹی ءِ ای پاوہ کہ دانگ ہر مسلم لیگ (ن) نا کارندہ غاتیان پنڈال پُر ءِ‘ دا کل گچین کاری تیکن سنبرینگوک ءُ و انشاء اللہ دا وار راولپنڈی نا ہڑتوم آ سیٹ آتیان شیخ رشید و اونا براذات آتے ہم شکست ایتنہ۔ وزیرداخلہ رانا ثناء اللہ پارے کہ ننا بیرہ اس سلاہ اسے کہ ملک اٹ اسہ نگران حکومت اس مس تو گچین کاریک ساف وشفاف مریرہ۔آئین اٹ 90 دے اٹ گچین کاری تا ذکر ارے ولے ہموڑے دا ہم ارے کہ پاکستان اٹ گچین کاریک کیئرٹیکر سیٹ اپ نا رد اٹ مریرہ تاکہ گچین کاریک ساف وشفاف مریر‘ اگہ 2 اسمبلی نا گچین کاریک اینو و مسہ اسمبلی نا مسہ تُو آن پد مریر تو مچ آسال گچین کاریک مرسا کیرہ۔ اوپارے کہ عمرانی ٹولی ءِ دا ہیت کننگ نا وار رسینگک کہ بنجائی حکومت اوفتا ئس‘ بلوچستان و سندھ اٹ اوفتا سیوتی تا حکومت ئس کن تون دھاندلی مسنے‘ دا ولدا ہندا ہیت آتیا ملک ءِ تینا بنداوی ایجنڈا بے چیٹی ناکنڈآ دیک‘ دا ہر وخت ملک اٹ ہندا وڑ انا حرکت کن سنبرینگوک مریرہ‘ دا ملک اٹ بے وڑی کن وخت اس لانگ مارچ‘ وخت اس برانز‘ وخت اس ریلی و وار اس پین وڑ کاریم اٹ اتسا کیرہ۔
(آن لائن)
